ວັນທີ 31 ສິງຫາ 2022, ສະຫາຍ ຈັນທະພອນ ຄຳມະນີຈັນ, ທີ່ປຶກສາ, ຮອງຫົວ ໜ້າສຳນັກງານສະຖານທູດແຫ່ງ ສປປ ລາວ ປະຈໍາ ສສ ຫວຽດນາມ ໄດ້ນຳພາຄະນະ ແລະ ພະນັກງານສະຖານທູດລາວ ເຂົ້າອວຍພອນ ສະຫາຍ ນາງ ຫງວຽນ ທິ ຫ່ວງ ເວີນ ຮອງຫົວໜ້າຜູ້ປະຈຳການ ຄະນະພົວພັນຕ່າງປະເທດ ສູນກາງພັກກອມມູນິດຫວຽດນາມ ແລະ ສະຫາຍ ຫງວຽນ ມິງ ຫວູ ຜູ້ຊ່ວຍລັດຖະມົນຕີ ກະຊວງການຕ່າງປະເທດ ຫວຽດນາມ ເນື່ອງໃນໂອກາດວັນຊາດຂອງ ສສ ຫວຽດນາມ ຄົບຮອບ 77 ປີ (02/09/1945-02/09/2022) ແລະ ວັນສ້າງສາຍພົວພັນການທູດ ລະຫວ່າງ ລາວ-ຫວຽດນາມ ຄົບຮອບ 60 ປີ (05/09/1962-05/09/2022).
ໂອກາດນີ້, ສະຫາຍ ຈັນທະພອນ ຄຳມະນີຈັນ ໄດ້ສະແດງຄວາມຊົມເຊີຍ ແລະ ຕີລາຄາສູງຕໍ່ຜົນສຳເລັດ ຂອງ ຫວຽດ ນາມ ໃນຕະຫລອດໄລຍະ 77 ປີຜ່ານມາ, ຊຶ່ງສະຫາຍໄດ້ກ່າວວ່າ: ຕະຫລອດໄລຍະ 77 ປີຜ່ານມາ, ພາຍໃຕ້ການຊີ້ນຳ-ນຳພາອັນສະຫຼາດສ່ອງໃສ່ຂອງພັກກອມມູນິດຫວຽດນາມ, ປະເທດຫວຽດນາມອ້າຍນ້ອງ ໄດ້ຕໍ່ສູ້ຕ້ານການຮຸກຮານຂອງພວກລ່າເມືອງຂຶ້ນ ແລະ ຈັກກະພັດ ຢ່າງພິລະອາດຫານ ຈົນສາມາດຍາດເອົາເອກະ ລາດແຫ່ງຊາດ ໃນວັນທີ 2 ກັນຍາ 1945 ແລະ ທ້ອນໂຮມປະເທດຊາດເປັນເອກະ ພາບ ໃນປີ 1975 ຢ່າງສະຫງ່າອົງອາດ.
ນັບແຕ່ນັ້ນເປັນຕົ້ນມາ, ສສ ຫວຽດນາມ ໄດ້ຮັບການພັດທະນາຢ່າງຕໍ່ເນື່ອງ, ໂດຍສະເພາະຕະຫຼອດໄລຍະ 35 ກວ່າປີ ແຫ່ງການປະຕິບັດພາລະກິດປ່ຽນແປງໃໝ່, ຫວຽດນາມ ບັນລຸໄດ້ຜົນສຳເລັດອັນໃຫຍ່ຫຼວງຮອບດ້ານ ເຊັ່ນ: ການເມືອງມີສະຖຽນລະພາບ, ວຽກງານປ້ອງກັນຊາດ-ປ້ອງກັນຄວາມສະຫງົບມີຄວາມໜັກແໜ້ນ, ສັງຄົມມີຄວາມເປັນລະບຽບຮຽບຮ້ອຍດີ, ເສດຖະກິດມີການຂະ ຫຍາຍຕົວໄວຢ່າງຕໍ່ເນື່ອງ, ຊີວິດການເປັນຢູ່ຂອງປະຊາຊົນໄດ້ຮັບການຍົກລະດັບດີຂຶ້ນເປັນກ້າວໆ, ການພົວພັນກັບຕ່າງປະ ເທດ ແລະ ການເຊື່ອມໂຍງສາກົນ ນັບມື້ເປີດກວ້າງ ຊຶ່ງເຮັດໃຫ້ບົດບາດ ແລະ ອິດທິພົນຂອງ ສສ ຫວຽດນາມ ນັບມື້ສູງເດັ່ນຂື້ນໃນເວທີພາກພື້ນ ແລະ ສາກົນຢ່າງບໍ່ຢຸດຢັ້ງ. ພ້ອມທັງເຊື່ອໝັ້ນວ່າ: ພາຍໃຕ້ການຊີ້ນຳ-ນຳພາອັນສະຫຼາດສ່ອງໃສ່ຂອງພັກກອມມູນິດຫວຽດນາມ, ການບໍລະຫານຂອງລັດຖະບານຫວຽດນາມ, ການຕິດຕາມກວດກາຢ່າງໃກ້ຊິດຂອງສະພາແຫ່ງຊາດ, ຫວຽດນາມ ຈະສາມາດຈັດຕັ້ງປະຕິບັດບັນດາແຜນການພັດທະ ນາເສດຖະກິດ-ສັງຄົມ ໄລຍະ 5 ປີ (2021-2025) ກໍຄືວິໄສທັດຮອດປີ 2030 ເນື່ອງໃນໂອກາດສະເຫຼີມສະຫຼອງຄົບຮອບ 100 ປີ ສ້າງຕັ້ງພັກກອມມູນິດຫວຽດນາມ ຊຶ່ງຈະນຳພາປະເທດຫວຽດນາມໃຫ້ກາຍເປັນປະເທດກຳລັງພັດທະນາ ຕາມທິດອຸດສາຫະກໍາທັນສະໄໝ, ມີລາຍຮັບປານກາງສູງ ແລະ ວິໄສທັດຮອດປີ 2045 ໃນໂອກາດສະເຫຼີມ ສະຫຼອງ ຄົບຮອບ 100 ປີ ສ້າງຕັ້ງປະເທດຫວຽດນາມ ກາຍເປັນປະເທດທີ່ພັດທະນາ, ມີລາຍຮັບສູງ ຕາມມະຕິກອງປະຊຸມໃຫຍ່ ຄັ້ງທີ 13 ຂອງພັກກອມມູນິດຫວຽດນາມ ວາງອອກຢ່າງມີໄຊ.
ໃນໂອກາດດຽວກັນ, ສະຫາຍ ນາງ ຫງວຽນ ທິ ຫ່ວງ ເວີນ ກໍໄດ້ສະແດງຄວາມ ຂອບໃຈຢ່າງຈິງໃຈ ແລະ ໄດ້ຕີລາຄາສູງຕໍ່ຜົນສຳເລັດຂອງລາວ ທີ່ຍາດມາໄດ້ໃນໄລຍະຜ່ານມາ ແລະ ສະແດງຄວາມເຫັນໃຈຕໍ່ສະພາບຄວາມຫຍຸ້ງຍາກຂອງລາວ ແລະ ຫວັງວ່າ ສປປ ລາວ ຈະສາມາດຜ່ານຜ່າທຸກອຸປະສັກຢ່າງສຳເລັດຜົນ. ພ້ອມກັນນີ້ ທັງສອງຝ່າຍ ໄດ້ຕີລາຄາວ່າ: ການພົວພັນມິດຕະພາບອັນຍິ່ງໃຫຍ່, ຄວາມສາມັກຄີແບບພິເສດ ແລະ ການຮ່ວມມືຮອບດ້ານ ລະຫວ່າງສອງພັກ, ສອງລັດ ແລະ ປະຊາຊົນສອງຊາດ ລາວ-ຫວຽດນາມ, ຫວຽດນາມ-ລາວ ທີ່ໄດ້ຮັບການກໍ່ສ້າງ ໂດຍປະທານ ໂຮ່ ຈິນ ມິນ ຜູ້ຍິ່ງໃຫຍ່, ປະທານ ໄກສອນ ພົມວິຫານ ແລະ ປະທານ ສຸພານຸວົງ ທີ່ເຄົາລົບຮັກ ແລະ ໄດ້ສືບຕໍ່ຖະນຸຖະໜອມ, ເພີ່ມພູນຄູນສ້າງຜ່ານບັນດາການນຳ, ນັກຮົບປະຕິບັດຮຸ້ນຕ່າງໆຂອງສອງປະເທດ ຈະສືບຕໍ່ໄດ້ຮັບການປົກປັກຮັກສາ ແລະ ເສີມຂະຫຍາຍໃຫ້ຈະເລີນງອກງາມ ແລະ ໝັ້ນຄົງທະນົງແກ່ນຊົ່ວກາລະນານ.
ໃນວັນດຽວກັນ ສະຫາຍ ຈັນທະພອນ ຄຳມະນີຈັນ ພ້ອມຄະນະຍັງໄດ້ໄປອວຍພອນຄະນະນຳກະຊວງການຕ່າງປະເທດ ໂດຍການຕ້ອນຮັບຂອງ ສະຫາຍ ຫງວຽນ ມິງ ຫວູ ຜູ້ຊ່ວຍລັດຖະມົນຕີ ກະຊວງການຕ່າງປະເທດ ຫວຽດນາມ ໂອກາດນີ້ສະຫາຍຫງວຽນ ມິງ ຫວູ ໄດ້ສະແດງຂອບໃຈ ຢ່າງຈິງໃຈມາຍັງ ສະຫາຍ ຈັນທະພອນ ຄຳມະນີຈັນ ແລະ ພະນັກງານສະຖານທູດລາວ ທີ່ໄດ້ເຂົ້າອວຍພອນວັນຊາດ ຫວຽດນາມ ຄົບ 77 ປີ, ວັນສ້າງຕັ້ງສາຍພົວພັນການທູດລະຫວ່າງລາວ ແລະ ຫວຽດນາມ ຄົບຮອບ 60 ປີ. ທັງສອງຝ່າຍ ຢືນຢັນວ່າ: ຈະເຮັດສຸດຄວາມສາມາດຂອງຕົນໃນການປະສານງານ ແລະ ຊຸກຍູ້ການພົວພັນມິດຕະພາບອັນຍິ່ງໃຫຍ່, ຄວາມສາມັກຄີແບບພິເສດ ແລະ ການຮ່ວມມືຮອບດ້ານ ລະຫວ່າງສອງພັກ, ສອງລັດ ແລະ ປະຊາຊົນສອງຊາດ ລາວ-ຫວຽດນາມ, ຫວຽດນາມ-ລາວ ໃຫ້ນັບມື້ນັບສະໜິດແໜ້ນ, ເຂົ້າສູ່ລວງເລິກ, ແທດຕົວຈິງ ແລະ ມີປະສິດທິຜົນ ເພື່ອປະກອບສ່ວນເຂົ້າໃນການພັດທະນາ ຢູ່ແຕ່ລະປະເທດຊາດໃຫ້ຈະເລີນຮຸ່ງເຮືອງຂຶ້ນໄປເລື້ອຍໆ.
ຂ່າວ, ພາບ: ສະຖານທູດລາວທີ່ຮ່າໂນ້ຍ